Port Vila is die hoofstad en grootste stad van die eilandnasie Vanuatu. Die stad is aan die weskus van die eiland Efate geleë en het 'n bevolking van 44 040 in 2009 gehad, 'n toename van 35% teenoor die vorige sensusuitslag (29.356 in 1999). In 2009 vorm die bevolking van Port Vila 18,8% van die land se bevolking en 66,9% van die bevolking van Efate.
Die naam van die gebied is Efil in die inheemse Suid-Efate-taal en Ifira in die naburige Mele-Fila-taal. Vila is 'n variant van hierdie name. Ifira is 'n klein eiland in die Vila-hawe waar baie van die tradisionele grondeienaars van die omgewing woon.
Die gebied wat Port Vila beslaan, word al duisende jare deur Melanesiese mense bewoon. In die herfs van 2004 ontdek 'n argeologiese ekspedisie bekend as Teouma 'n begrafplaas van 25 grafte wat drie dosyn geraamtes bevat van lede van die Lapita-kultuur. Stukkies keramiek wat op die terrein gevind is, is uit die 13de eeu v.C.
Na 1887 is die gebied gesamentlik deur die Franse en die Britte bestuur. Dit is in 1906 geformaliseer as 'n Engels-Franse kondominium ('n "staat met gedeelde soewereiniteit"). Gedurende die Tweede Wêreldoorlog was Port Vila 'n Amerikaanse en Australiese lugmagbasis.
In 1987 het die sikloon Uma die stad ernstig beskadig. 'n Kragtige aardbewing in Januarie 2002 het geringe skade in die hoofstad en omliggende gebiede aangerig. Die stad het in Maart 2015 groot skade gely weens 'n kategorie 5-sikloon genaamd sikloon Pam, waarvan die oog net oos van Port Vila verby beweeg het.
↑ Vandaar die Portugese naam "vila" wat 'n klein stedelike nedersetting in teenstelling met sy landelike konteks aandui.